Rhynie Greeff se Brief uit Brittanje en nou Brief uit die Boland: June 2012
Rhynie Greeff se Brief uit Brittanje en nou Brief uit die Boland
Geskrifte uit Brittanje tot Maart 2013 waarna ek in Somerset-wes kom woon het. Nou geskrifte uit die Boland.
Hierdie rubriek het in Beeld op Saterdag 26 Mei 2012 verskyn en is vir daardie dag geskryf.
Griekeland het 'n mooi sakeplan: mitologie, ruïnes en 'n luilekker strandlewe. Op Olimpiese skaal.
Die Olimpiese Spele is self 'n Griekse uitvoerproduk. Ek het daaraan gedink toe ek nou die dag in die Londense Olimpiese Park verby Brittanje se hoogste kunswerk, die ArcellorMittal Orbit, stap. Dis 'n holderstebolder, inmekaargedraaide staaltoring, 35 verdiepings hoog langs Londen se Olimpiese Stadion. Dit lyk soos 'n oorbesette hoek van 'n skrotwerf. Of 'n moderne ruïne. Athene het die Akropolis. Nou het Londen 'n Wrakopolis.
Ek het met 46 000 ander mense die openingsgeleentheid van Londen se Olimpiese Stadion bygewoon. Dis 'n mooi stadion maar so groot dat ek eerder die skarrelende atletiekmiere op die reuse stadion-TV-skerm gevolg het. Die beste sitplek vir die Olimpiese Spele? Die leunstoel voor jou TV in Pofadder of Polokwane.
Die Olimpiese vlam is intussen met sonenergie in Griekeland opgeflikker en die fakkels word nou kruis en dwars oor Brittanje na die stadion aangedra. Hierdie stokou aflostradisie is in 1936 gevestig deur daardie heroïese vegter vir vrede en menswaardigheid deur sport – Nazi propagandahoof Joseph Goebbels.
Moet dit nou asseblief nie onder die belt lees nie maar 'n ander simboliese Griekse vlam het egter ook die afgelope 60 jaar goed gebrand in Buckingham-paleis waar koningin Elizabeth II volgende week amptelik haar diamant-regeringsjubileum as monarg vier. Prins Philip, my held en die man met die beste humorsin in die koninklike familie, was 91 jaar gelede 'n Griekse baba en die hele 60 jaar aan haar sy. Griekeland se grootste uitvoerproduk het egter uit die mitologiese elemente van sy besigheidsplan gespruit want die Europese kontinent is vernoem na Europa, 'n Fenisiese (Libanese) prinses wat deur Zeus ontvoer is. Zeus was slim genoeg om homself in 'n wit bul te omvorm (let wel: nie blou of pienk nie) en mej. Europa was dom genoeg om op sy rug te klim. (Meisies, moenie enige man se rit sommer aanvaar nie, asseblief.) Daarmee het Griekeland dus nie net aan die kontinent nie maar ook aan die benamings van die Europese Unie en die euro-geldeenheid geboorte gegee.
En nou blyk dit dat Moderne Griekeland miskien Europa en die euro kan doodmaak. Dis asof Europa weer op Zeus se rug geklim het want die luilekkerheid van die Griekse besigheidsplan het 'n Europese krisis veroorsaak met 'n Olimpusberg vol skuld en die afwatering van die euro. Die Griekse sakeplan se ruïnegedeelte kan nou na Brussel, Parys en Londen uitbrei. En Europese politici hanteer hierdie inmekaargedraaide situasie met hulle beste wapens – glimlagte soos AVBOB-doodskishandvatsels.
In ander nuus: die Eurovisie-sangkompetisie (ook indirek vernoem na die genoemde dom mitologiese dame) vind vanaand in Baku plaas, die hoofstad van die Republiek van Azerbeidjan. Brittanje se inskrywing is die 76-jarige Engelbert Humperdinck wat gebore was as Arnold Dorsey – 'n bietjie soos Gert Smit van Krugersdorp wat die rocksanger Gene Rockwell geword het. Net soos die Euro is die Eurovisie-sangkompetisie egter ook in 'n krisis. Kritici voer aan dat daar soveel politieke gevangenes in Azerbeidjan is dat Engelbert eerder sy ou treffer "Please release me" vanaand moes sing.
Al wat ek weet is dat hierdie krisisse – die Europese Unie se unie-van-oneniges, die euro, die eurogebied en die Eurovisie-sangkompetisie – alles vir my Grieks is.
Random House Struik het my eerste vyf jaar se rubrieke in SA koerante in 2009 gepubliseer. Hierdie is geskrifte na daardie boek vanuit Brittanje tot Maart 2013 waarna ek in Somerset-wes kom woon het. Nou geskrifte uit die Boland.